လူႇတၢၼ်း ၶဝ်ႈသွမ်းၼမ်ႉမွၵ်ႇၽႆးတဵၼ်း
ဢေႃးၵႃႇသ ဢေႃးၵႃႇသ ဢေႃးၵႃႇသ ၸင်ႇၼႆႉ တူဝ်ၶႃႈ မီးတင်း သွမ်းႁွမ် ႁူၺ်းႁိူၼ်း ၶိူင်ႈတၢင်းတၢၼ်း ၵၢပ်ႈလူႇ။ ဢိၵ်ႇလူၺ်ႈ ၽေႃးၸၼ်ႇ ၸဵမ်းသူမ်ႈ ၶူမ်ၽၢတ်ႇ ဝၢၼ်ၼႃႇ ဢရသႃႇၵူႈလွင်ႈ မီးယူႇၸေးမဵဝ်း။ ဢိၵ်ႇသမ်ႉၼမ်ႉၵတ်း ၼမ်ႉသႂ် မႂ်မွၵ်ႇတဵၼ်းတႆႈ လုၵ်ႉထွင်ႈႁိူဝ်ႈ ၶူဝ်းလူႇတၢင်းတၢၼ်း။ ၶႃႈၸင်ႇၼွမ်းၼူးမူးၸႃး ၽြႃးတူၼ်ႁူင်ၼိူဝ်မိူင်း မူပ်ႇၵွပ်းတၢၼ်းၵၢပ်ႈၸဝ်ႈၶႃႈဢေႃႈ။<br>
ဢၵျူဝ်းတၢင်းလီ မီးၸႂ်တႂ်းမွင်း တွင်းတႃးတြႃးၵႃႈၸႂ်ဢၢၼ်းၸႅင်ႈပွင်ႇ ႁႂ်းလႆႈႁဵတ်းၵေႃႉ မႁႃႇပုရိသ ၽူႈမျၢတ်ႈၺၢၼ်ႇၶွင်ႇ ဢိင်ပိုင်ႈဝၼ်းၶိုၼ်း။ ႁႂ်းလႆႈႁူႉၸႅင်ႈ လေႃးၵီႇလေႃႇၵုတ်ႉတရႃႇပၺႃႇ လူင်ႉၸွတ်ႇသဵင်ႈလႅင်းပွင်ႇတွင်းၸေး။ ႁႂ်းလႆႈၸဵဝ်းထူပ်းၸဵဝ်းထိုင် ႁွမ်ႁိုဝ်ၼိပ်ႉပၢၼ်း ၽုင်ႇၵတ်းဢေး ၽူဝ်မၢၵ်ႈလူၺ်ႈၶႃႈ မုၼ်႟... မုၼ်ၼေႃး။ 
လွင်ႈလူႇတၢၼ်းၶဝ်ႈသွမ်း.
တမ်ႈတီႈမုၼ်ၶမ်းၽြႃး ၽူႈမီးၽုင်းၸဝ်ႈဢၼၼ်ႇတ ၵၢမ်ႇၸဝ်ႈဢၼၼ်ႇတ ၺၢၼ်ႇၸဝ်ႈဢၼၼ်ႇတၼၼ်ႉ တူၶႃႈ ဢဝ်တင်း ၶဝ်ႈသွမ်းႁွမ်းလူၺ်ႈ ၽေႃးၸၼ်ႇၸိူဝ်းၼႆႉ လူႇတၢၼ်းထိုင်တီႈၶႃႈယဝ်ႉ။ ၽွၼ်းလီဢၼ်လႆႈလူႇတၢၼ်း ၶဝ်ႈသွမ်းႁွမ်းလူၺ်ႈ ၽေႃးၸၼ်ႇၸိူဝ်းၼႆႉ ႁႂ်းၸဵဝ်းလႆႈ ႁွတ်ႈထိုင် ၼိပ်ႉၢၼ်ႇၶၼ်ၶၼ်ၽႂ်းၽႂ်း သေၵမ်းတီႈၶႃႈဢေႃႈ။
ၵႂၢမ်းယွၼ်းသူး လႆႈလူႇၶဝ်ႈသွမ်း.
လႆႈလူႇတၢၼ်းသွမ်းၶၢဝ် ၊ တမ်ႈသႅင်လၢဝ်ၿုတ်ႉထ
ပုၺတၢင်းလီမၼ်း ၊ ႁႂ်ႈတဵမ်တၼ်းပၺႃႇ
ဢုၵ်ႉၸႃႇၵႅဝ်ႈသႅင်ၶမ်း ၊ ၼင်ႇၸေႃးလမ်းႁႂ်ႈထူၼ်ႈ
ႁႂ်းလႆႈယူႇမူၼ်ႈသိူဝ်း ၊ တွၼ်းတိူဝ်းထၢပ်ႈပႃႇရမီႇၵႂႃႇၼႃႈပုၼ်ႉတႃႉ။
ၽွၼ်းလီ လႆႈလူႇၶဝ်ႈသွမ်း.
ပေႃးဢမ်ႇလႆႈၵိၼ်ၶဝ်ႈၼႆၸိုင် ဢႃႇယုၸူဝ်ႈပၢၼ်ဢမ်ႇယၢဝ်း၊ ႁၢင်ႈၵေႃႈဢမ်ႇႁၢင်ႈလီ၊ တူဝ်ၸႂ်ၵေႃႈ ဢမ်ႇသိူဝ်းသႃႇ၊ ႁႅင်းၵေႃႈဢမ်ႇမီး၊ ၺၢၼ်ႇၵေႃႈဢမ်ႇၽၢႆ၊ ပေႃးလႆႈၵိၼ်ၶဝ်ႈၵွၼ်ႇ ဢႃႇယုၸင်ႇတေယၢဝ်း ႁၢင်ႈၽၢင်ၸင်ႇတေလဝ်း၊ ၸင်တေလႆႈမူၼ်ႈသိူဝ်း ၸင်ႇတေလႆႈမီးဢဵၼ်မီးႁႅင်း၊ ၸင်ႇတေမီးၺၢၼ်ႇလႅတ်းၽၢႆယဝ်ႉ။ ၵွပ်ႈၼၼ် ၵေႃႉဢၼ်လူႇတၢၼ်းသွမ်းၼၼ်ႉ လႆႈၽွၼ်းလီႁႃႈပိူင် ၸိူင်ႉၼင်ႇၼႆယူႇယဝ်ႉ။
ဢူမ်သူပ်း.
ဢႃႇယုယိုၼ်းယဝ်း ၊ ႁၢင်ႈၽၢင်လဝ်း ၊ သိူဝ်းသဝ်းႁႅရ်းပၺႃႇယႂ်ႇ။<br>
ၽွၼ်းလီလူႇသွမ်း ၊ ႁူႉႁၼ်ၸွမ်း ၊ ဢမ်ႇၼွမ်းၽုင်းၵၢမ်ႇယႂ်ႇ။<br>
လွင်ႈလူႇတၢၼ်းၼမ်ႉ.
တမ်ႈတီႈ မုၼ်ၶမ်းၽြႃး ၽူႈမီးၽုင်းၸဝ်ႈဢၼၼ်ႇတ ၵၢမ်ႇၸဝ်ႈဢၼၼ်ႇတ ၺၢၼ်ႇၸဝ်ႈဢၼၼ်ႇတၼၼ်ႉ တူၶႃႈဢဝ်တင်း ၼမ်ႉၵတ်း ၸိုၼ်ႈသႂ်ယဵၼ်ၸိူဝ်းၼႆႉ လူႇတၢၼ်းထိုင်တီႈၶႃႈယဝ်ႉ။ ၽွၼ်းလီဢၼ်လႆႈလူႇတၢၼ်း ၼမ်ႉၵတ်း ၸိုၼ်ႈသႂ် ယဵၼ်ၸႂ်ၸိူဝ်းၼႆႉ ႁႂ်ႈၸဵဝ်းလႆႈႁွတ်ႈထိုင် ၼိပ်ႇပၢၼ်ႇၶၼ်ၶၼ်ၽႂ်းၽႂ်း သေၵမ်းတီႈၶႃႈဢေႃႈ။
ၵႂၢမ်းယွၼ်းသူး လႆႈလူႇၼမ်ႉ.
လႆႈလူႇတၢၼ်းၼမ်ႉယဵၼ် ၊ တမ်ႈၽြႃးပဵၼ်ၸဝ်ႈ
ၵူႈၽဝ်ႈႁႂ်ႈၺၢၼ်ႇယႂ်ႇ ၊ ႁႂ်းၸိုၼ်ႈမႂ်ႇၼွၵ်ႈၼႂ်း
ႁႂ်းၵတ်းယဵၼ်ယႂ်းယႂ်းသေၵမ်းတီႈၶႃႈဢေႃႈ။ ။
ၽွၼ်းလီ လႆႈလူႇၼမ်ႉ.
ပေႃးဢမ်ႇလႆႈၵိၼ်ၼမ်ႉ ဢႃႇယူႉဢမ်ႇယၢဝ်း၊ ဢမ်ႇႁၢင်ႈလီ၊ ဢမ်ႇသိူဝ်းၸႂ်၊ ဢမ်ႇမီးႁႅင်း၊ ဢမ်ႇမီးၺၢၼ်ႇ၊ ပေႃးဢမ်ႇလႆႈဢၢပ်ႇၼမ်ႉၸိုင် ဢမ်ႇၸိုၼ်ႈသႂ်။ ၵွပ်ႈၼၼ် ၵေႃႉဢၼ်လႆႈလူႇတၢၼ်းၼမ်ႉၼၼ်ႉ တၵ်းလႆႈၽွၼ်းလီ ဢႃႇယုယၢဝ်း၊ ႁၢင်ႈလီၸိူဝ်းၼႆႉယဝ်ႉ။
ဢူမ်သူပ်း.
ၸူဝ်ႈယၢဝ်းႁၢင်ႈလဝ်း ၊ သိူဝ်းၸႂ်သဝ်း ၊ ႁႅင်းႁဝ်းၺၢၼ်ႇႁဝ်းယႂ်ႇ။
ၸိုၼ်ႈသႂ်သၢင်းလၢင်း ၊ ၸိုဝ်ႈႁူင်ႁၢင်း ၊ လုမ်းလၢင်းမီးၼမ်ယႂ်ႇ။
ဢမ်ႇဢိုပ်းၼမ်ႉၼၼ် ၊ သမ်ႉၽႂ်းၶၼ် ၊ သိပ်းဢၼ်ၽွၼ်းၼမ်ႉယႂ်ႇ။
လွင်ႈလူႇတၢၼ်းမွၵ်ႇ.
တမ်ႈတီႈ မုၼ်ၶမ်းၽြႃး ၽူႈမီးၽုင်းၸဝ်ႈဢၼၼ်ႇတ ၵၢမ်ႇၸဝ်ႈဢၼၼ်ႇတ ၺၢၼ်ႇၸဝ်ႈဢၼၼ်ႇတၼၼ်ႉ တူၶႃႈဢဝ်တင်း မွၵ်ႇႁၢင်ႈလီႁွမ်ႁူၺ်းၸိူဝ်းၼႆႉ လူႇတၢၼ်းထိုင်တီႈၶႃႈယဝ်ႉ။ ၽွၼ်းလီဢၼ်လႆႈလူႇတၢၼ်း မွၵ်ႇလူင်ႇႁၢင်ႈလီ သီလဝ်းႁွမ်ႁူၺ်းၸိူဝ်းၼႆႉ ႁႂ်းၸဵတ်းလႆႈႁွတ်ႈထိုင် ၼိပ်ႉပၢၼ်ႇ ၶၼ်ၶၼ်ၽႂ်းၽႂ်းသေၵမ်းတီႈၶႃႈဢေႃႈ။
ၵႂၢမ်းယွၼ်းသူး လႆႈလူႇမွၵ်ႇ.
လႆႈဢဝ်မွၵ်ႇလူႇတၢၼ်း ၊ ယိူင်းဢၢၼ်းယွၼ်းသူးၵႂႃႇ
ပၺႃႇႁႂ်ႈလိူဝ်တွၼ်း ၊ မွၼ်းၵုင်ႇႁႂ်ႈသုင်ၶိုၼ်ႈ
ႁႂ်ႈၸိုၼ်ႈၵူႈၽၢႆႇၽၢႆႇ ၊ ၶၢဝ်ႇႁွမ်ယႃႇႁႂ်ႈၸၢႆႇႁၢႆဝၢႆးသေၵမ်း။
ၽွၼ်းလီ လႆႈလူႇတၢၼ်းမွၵ်ႇ.
ၵွပ်ႈပိူဝ်ႈ လႆႈလူႇတၢၼ်း မွၵ်ႇဢွၼ်ႇလူင်ႇၼိုင်ႈၵူၺ်းသေတႃႉ ၼႂ်းၵႃႈ ၵမ်ႇၽႃႇသႅၼ်ၼိုင်ႈၼႆႉ လႆႈပဵၼ်ၽဝၽီ၊ ၽဝၵူၼ်းသေ ၽဝၵမ်းလိုၼ်းသုတ်း ၸိူဝ်းဢၼ်လႆႈႁွတ်ႈမၢၵ်ႇၽူဝ်ႇၵႂႃႇၼၼ်ႉ မီးဝတ်ႉထုမၼ်းတင်းၼမ်ယူႇ။
လွင်ႈလူႇတၢၼ်းၽႆး.
တမ်ႈတီႈ မုၼ်းၶမ်းၽြႃး ၽူႈမီးၽုင်းၸဝ်ႈဢၼၼ်ႇတ ၵၢမ်ႇၸဝ်ႈဢၼၼ်ႇတ ၺၢၼ်ႇၸဝ်ႈဢၼၼ်ႇတၼၼ်ႉ တူၶႃႈဢဝ်တင်း ၽႆးလႅင်းႁိူဝ်ႈလႅင်း လိုပ်ႈလပ်းသိင်ႇၸိူဝ်းၼႆႉ လူႇတၢၼ်းထိုင်တီႈၶႃႈယဝ်ႉ။ ၽွၼ်းလီဢၼ်လႆႈလူႇတၢၼ်း ၽႆးလႅင်းၸိူဝ်းၼႆႉ ႁႂ်းၸဵဝ်းလႆႈႁွတ်ႈထိုင် ၼိပ်ႉပၢၼ်ႇ ၶၼ်ၶၼ်ၽႂ်းၽႂ်းသေၵမ်းတီႈၶႃႈဢေႃႈ။
ၵႂၢမ်းယွၼ်းသူးလႆႈလူၽႆး.
လႆႈလူႇတၢၼ်းၽႆးလႅင်း ၊ ႁိူဝ်ႈႁႅင်းပိူင်းၸွတ်ႇၵႂႃႇ
ပၺႃႇႁႂ်းတွၼ်းၸႂ်ႈ ၊ သရေႇႁဝ်းႁႂ်းမိူၼ်
လုၵ်ႈလိူၼ်လႄႈ လုၵ်ႈဝၼ်း ၊ ၺၢၼ်ႇလၼ်းၵၼ်းၽႂ်းၽၢႆ
မၢႆႁၢင်ႈၵေႃႈႁႂ်ႈၶိုၵ်ႉလႅတ်းသႅဝ်းသေၵမ်းတႃႉ။
ၽွၼ်းလီလႆႈလူႇၽႆး.
 - လႆႈပဵၼ်တီႈမိူင်းၽီ မိူင်းၵူၼ်းၽဝတင်းၼမ်။
 - လႆႈမီးသီငဝ်းတူဝ်ႁိူဝ်ႈလႅင်း။
 - ၸၢင်ႈလႆႈမီးၺၢၼ်ႇတႃလႅင်း ဢၼ်တူၺ်းပွင်ႇၽၢတ်ႇႁၼ်ၵႆလႆႈ ၶၢဝ်းတၢင်းယူႇၸၼႃႇ ၼိုင်ႈပၢၵ်ႇ။
 - ၽဝလိုၼ်းသုတ်းၼၼ်ႉ ၸၢင်ႈလႆႈတြႃးငၢႆႈငၢႆႈလူမ်လူမ်။
ဢၼ်လူဝ်ႇလႆႈပွင်ႇၸႂ်ႁူႉဝႆႉၼၼ်ႉ - လူႇတၢၼ်းသင်သေဢမ်ႇဝႃႈ လူဝ်ႇလႆႈၶုၵ်းၶူၼ်ႉဝူၼ်ႉႁၼ်ထိုင် ၵုင်ႇၵုၼ်းမုၼ်ငဝ်းၽြႃးသေလူႇယဝ်ႉ။